google/wiki40b huggingface dataset:
Vairogdziedzeris

Vairogdziedzeris ir dziedzeris ar ļoti svarīgu nozīmi vielu maiņas regulācijā. Šis iekšējās sekrēcijas dziedzeris atrodas kakla priekšpusē — virs lielā skrimšļa, kas veido balsenes priekšējo sieniņu, t. i. virs vairogskrimšļa. No tā arī ir cēlies vairogdziedzera nosaukums. Tas ir vislielākais endokrīnais dziedzeris — vairogdziedzeris sver 30 — 40 gramus. Dziedzeri veido folikuli, kas pildīti ar koloidālu šķidrumu, kura sastāvā ir hormoni, no kuriem svarīgākie ir jodu saturošie hormoni. Šie hormoni pastiprina vielmaiņu un enerģijas maiņu, it sevišķi olbaltumvielu maiņu, līdz ar to organisma augšanu, attīstību un nervu sistēmas funkcionālo stāvokli.
Epitēlijķermenīši ir sīki pāra veidojumi (2 vai 3 pāri), kas piegulst pie vairogdziedzera tā mugurējā daļā. Epitēlijķermenīši producē hormonu, kas regulē kalcija un fosfora līmeni asinīs.

Uzbūve

Vairogdziedzerim ir tauriņveida uzbūve un tas sastāv no divām daivām — labās daiviņas (lobus dexter) un kreisās daiviņas (lobus sinister). Abas daivas savā starpā saistītas ar savienojumu — isthmus. Katra daiva ir 5 cm gara, 3 cm plata un 2 cm bieza. Vairogdziedzeris atrodas kakla priekšējā daļā, pieguļot balsenei un trahejai. Aptuveni 44% populācijas ir trešā daiva jeb t. s. piramidālā daiva. Tai ir konusa veida forma un tā stiepjas no augšējās isthmus daļas līdz pat mēles kaulam (os hyoideum). Veselam cilvēkam vairogdziedzeris ārēji nav redzams, bet ir palpējams kā mīksta masa.
Vairogdziedzeris ir pārklāts ar plānu fibrozo audu slāni, kas veido vairogdziedzera kapsulu. Tās ārējais slānis priekšā pāriet pretraheālajā fascijā, bet aizmugurē karotīdes makstī. Vairogdziedzeri priekšpusē sedz zemmēles muskuļi, bet sānos m. sternocleidomastoideus. No mugurpuses dziedzeris ir fiksēts pie balsenes un trahejas skrimšļiem.

Apasiņošana un inervācija

Vairogdziedzeri apasiņo artērijas — augšējā vairogdziedzera artērija (a. thyroidea superior), apakšējā vairogdziedzera artērija (a. thyroidea inferior), zari no ārējās miega artērijas un truncus thyrocervivalis. Venozās asinis tiek savāktas no augšējās vairogdziedzera vēnas (v. thyroidea superior), apakšējās vairogdziedzera vēnas (v. thyroidea inferior) un vairogdziedzera venozā tīkla (plexus thyroideus impar).
Vairogdziedzera audus inervē augšējais balsenes nervs (n. laryngeus superior) un atpakaļejošais balsenes nervs (n. laryngeus recurrens).

C šūnas

Vairogdziedzerī ir arī parafolikulārās šūnas jeb C-šūnas. Tās pieder pie difūzās neiroendokrīnās sistēmas šūnām. Tās atrodas starp folikuliem vai arī folikula sieniņā, bet līdz folikula dobumam nesniedzas. Tās ražo kalcitonīnu, kurš samazina kalcija līmeni asinīs, veicinot kaulu mineralizāciju. Hormona izdali ietekmē tikai Ca līmenis asinīs, to sintēze nav regulējama ar tireotropo hormonu. Kalcitonīna receptori ir osteoklastu plazmolemmā, tie nomāc osteoklastu kaulu resorbciju un kustīgumu. Tādējādi var darboties osteoblasti un Ca līmenis asinīs samazinās. Galvenā nozīme kalcija metabolismā ir parathormonam, kalcitonīns cilvēkam nav vitāli svarīgs hormons, jo, piemēram, kalcitonīna pārprodukcija vai deficīts neizraisa nevienu slimību.
Vilis Biļķins

Dzīvesgājums

Dzimis 1887. gada 4. jūlijā Zālītes pagasta "Kēniņos". Pēc Pirmā pasaules kara 1919. gadā Vladivostokā iestājās Imantas pulkā, 1927. gadā beidza Latvijas Universitātes Vēstures fakultāti. Bija vēstures skolotājs Rīgā un Jelgavā (1928-1935), Rīgas pilsētas Vēstures arhīva direktors (1935-1944). Vairākkārt bija studiju ceļojumos ārzemēs.
Otrā pasaules kara beigās piedalījās Rīgas pilsētas Vēstures arhīva evakuācijā uz Čehoslovākiju. Latviešu ģimnāzijas skolotājs Minhenē (1945-1947), Baltijas Universitātes lektors (1946-1949). Pēc tam dzīvoja Lucernā un Bīlefeldē, kur turpināja pētījumus par Latvijas un Austrumprūsijas viduslaiku vēsturi. Izveidoja Latvijas senvēstures historiogrāfiju, to attīrot no agrāk pieļautajām romantiski nacionālajām hipotēzēm un pakļaujot zinātniski pamatotai kritikai.
Miris 1974. gada 14. jūlijā Bīlefeldē.
Viedais līgums

Viedais līgums (angļu: Smart contract) ir datoru protokols, kas nodrošina līgumu noslēgšanu un automatizētu izpildi starp divām pusēm bez trešās puses iesaistes. Ideju pirmo reizi formulēja Niks Sabo 1994. gadā.
Mūsdienās tos pamatā lieto saistībā ar kriptovalūtām.
Emanuels Šiferss

Biogrāfija

Piedzimis Sanktpēterburgā vāciešu ģimenē. Viņa vecāki 19. gadsimta sākumā labākas dzīves meklējumos bija pārcēlušies no Prūsijas uz Krieviju. 1867. gadā beidzis ģimnāziju un iestājies Sanktpēterburgas universitātes juridiskajā fakultātē, bet vēlāk turpinājis mācīties fizikas un matemātikas fakultātē. Tomēr universitāti Šiferss nebeidza, jo 1871. gadā tika atskaitīts no tās. Vēlāk ieguvis mājskolotāja diplomu. Ar šahu šacis aizrauties būdams students un jau 1870. gadu sākumā kļuvis par Sanktpēterburgas spēcīgāko šahistu. Vēlāk kļuvis par ievērojamā Krievijas šahista Mihaila Čigorina skolotāju. 1876. gadā Čigorins pārspējis savu skolotāju, uzvarot Šifersu mačā ar rezultātu 7:3 (+7-3). Tomēr jau nākamajā mačā Šiferss revanšējies ar 7½:6½ (+7-6=1). Arī vēlākajos gados abi pretinieki bieži sacentušies savstarpējos mačos, kurus gan vienmēr, neraugoties uz sīvo cīņu, uzvarējis Čigorins. Kopējais šo maču rezultāts bijis +41-19=15 par labu Čigorinam. 1887. gadā Šiferss pirmo reizi piedalījies spēcīgā starptautiskā turnīrā Frankfurtē pie Mainas, kur 21 dalībnieka konkurencē ieguvis 10. vietu. 1894. gada Leipcigas turnīrā Šiferss dalījis 8.-9. vietu. 1895. gadā Šiferss sekmīgi piedalījies Hastingsas šaha turnīrā, kurā ieguvis 6. vietu aiz Harija Pilsberija, Mihaila Čigorina, Emanuela Laskera, Zīgberta Tarraša un Vilhelma Steinica. 1896. gadā Rostovā pie Donas nospēlējis maču ar Pasaules eksčempionu šahā Vilhelmu Steinicu, kurā zaudējis ar 4½:6½ (+6-4=1). 1896. gadā Nirnbergas šaha turnīrā dalījis 9.-10. vietu ar Mihailu Čigorinu. Bijis otrais divos pirmajos Viskrievijas šaha turnīros (1899./1900. gadā un 1901. gadā), kuros uzvarējis Čigorins. Šiferss bijis pazīstams arī kā šaha literāts. 1894. - 1898. gados bijis Sanktpēterburgas šaha žurnāla redaktors, bet 1891. - 1904. gados vadījis šaha nodaļas laikrakstos "Новости" ("Jaunumi"), "Петербургская газета" ("Pēterburgas avīze"), kā arī žurnāla "Нива" ("Druva") pielikumos. Sagatavojis publikācijai arī šaha spēles mācību grāmatu "Самоучитель шахматной игры" ("Šaha spēles pašmācība"), kura gan izdota jau pēc autora nāves.
Skotijas karaliste

Skotijas karaliste, līdz 1286. gadam saukta par Albas karalisti (skotu gēlu: Rìoghachd na h-Alba), bija skotu karaļvalsts Lielbritānijas salas ziemeļos, kas pastāvēja no 843. līdz 1707. gadam, kad pēc tās pievienošanas Anglijas karalistei izveidojās Lielbritānijas karaliste. To pārvaldīja vairākām dinastijām piederīgi Skotijas karaļi.
Svešvārds

Svešvārds jeb internacionālisms ir no citas valodas aizgūts vārds ar vienādu pamatnozīmi un līdzīgu skanējumu, ko lieto daudzās valodās. Svešvārdus par internacionālismiem dēvē plašās izplatības dēļ. Svešvārdu nozīmi var noskaidrot svešvārdu vārdnīcā.
Aleksandra II tiesu reforma

Aleksandra II tiesu reforma tika izstrādāta no 1861. līdz 1863. gadam, apstiprināta 1864. gadā un Krievijas impērijā pakāpeniski ieviesta līdz 1899. gadam. Reforma izveidoja pilnīgi jaunu tiesu sistēmu un tiesas procesu norisi. 
1864. gada 2. decembrī stājas spēkā četri likumi, ar kuriem Aleksandrs II valstī izveido pilnīgi jaunu tiesisko sistēmu. Tiek apstiprināta Tiesvedības reforma, Kriminālprocesu regulējums, Civilprocesu regulējums un Miertiesnešu piešķirto sodu regulējums. Tiek izveidotas piesēdētāju tiesas, izmeklētāji un advokatūra. Tiesu sistēma tiek atdalīta no izpildvaras un padarīta neatkarīga. Izveidoja vairāku līmeņu tiesu sistēmu, sākot ar pilsētu tiesām, kas bija pakļautas apgabala tiesām. Iepriekš pastāvējušos rakstīto tiesvedību aizvieto atklāti mutiskie argumenti piesēdētāju priekšā. Tiesneši saņēma lielāku brīvību sodu piemērošanā. 
1861. gada dzimtbūšanas atcelšana nozīmēja, ka gandrīz 80% impērijas iedzīvotāju ieguva personisko brīvību. Līdz ar to beidza pastāvēt muižnieku tiesības tiesāt savus dzimtcilvēkus par dažādiem pārkāpumiem un noziegumiem. Radās nepieciešamība pēc jaunas tiesu sistēmas. Tika sagatavoti vairāki likumprojekti, kurus juristi plaši un ilgstoši apsprieda, piedāvājot savus uzlabojumus un izmaiņas. Likumi pārņēma Eiropas valstu paraugus, piemērojot tos Krievijas vajadzībām. 
Aleksandrs II sākotnēji domāja, ka jauno sistēmu valstī izdosies ieviest 4 gadu laikā, taču tā ievilkās uz vairākām desmitgadēm. 1866. gadā to ieviesa Maskavas, Sanktpēterburgas un centrālās Krievijas tiesu apgabalos, un līdz 1894. gadam tā bija ieviesta gandrīz visā impērijas Eiropas daļā, lai arī dažviet joprojām netika ieviesta piesēdētāju tiesa. Jāņem vērā, ka 19.gs. Somijā, Polijā, Baltijas provincēs un Sibīrijā pastāvēja savas tiesu sistēmas un likumi. 1868. gadā reformu veic Aizkaukāza provincēs. 1869. gadā Besarābijā un daļā Ukrainas. 1876. gadā Polijas karalistē. 1880. gadā daļā Ukrainas. 1883. gadā Lietuvas un Baltkrievijas teritorijā. 1890. gadā Baltijas guberņās. 1897. ar izmaiņām to īsteno Sibīrijā, bet 1899. gadā arī Krievijas Turkestānā. 
1864. gada likumos paredzētā sistēma netika visur ieviesta plānotajā veidā, jo nākamajos 20 gados pieņēma vismaz 700 likumus, kas dažādi ierobežoja, vai bija pretrunā ar sākotnēji paredzēto sistēmu. Daudzviet tiesnešus nevis ievēlēja, kā bija paredzēts, bet iecēla Tieslietu ministrs, tā nenodrošinot tiesu neatkarību.
UNESCO Pasaules mantojuma vietas Palau

Sarakstā apkopotas tās vietas Palau, kas iekļautas UNESCO Pasaules mantojuma sarakstā. UNESCO sarakstā no Palau ir iekļauta 1 vieta (jaukts objekts), savukārt 4 vietas ir iekļautas oficiālajā kandidātu sarakstā. Palau Pasaules mantojuma konvenciju ratificējusi 2002. gada 11. jūnijā.
Valdeķi

Vēsture

Apdzīvotā vieta izveidojusies ap Valdeķu muižas (Waldeck) centru. 1882. gadā uzceltā muižas pils ir vietējas nozīmes kultūrvēstures piemineklis. Muižu 1845. gadā, atdalot no Aizdzires muižas, izveidoja tās īpašnieks Nikolauss fon Koskuls un uzdāvināja savai sievai Luīzei (dzimušai Hānei). 1931. gadā to stipri nolaistu iegādājās izdevējs Antons Benjamiņš, kas to īsā laikā izveidoja par lauku paraugsaimniecību. 1941. gadā nacionalizēta, mūsdienās — Benjamiņu dzimtas īpašums. Ciems ap muižu izaudzis pēckara gados.
Mutvārdu tradīcija

Mutvārdu tradīcija ir tautas, novada vai ļaužu grupas kultūras mantojuma sastāvdaļa, kuru veido no paaudzes uz paaudzi nodotais mantojums. Mutvārdu vai orālo tradīciju veido ticējumi, reliģiski vai mitoloģiski stāsti, tautas dziesmas (dainas) pasakas, anekdotes u.c. 20.gs. uzsākta intensīva dažādu vēl mutvārdu vidē dzīvojošu tautu un cilšu kultūru pētniecība. Pazīstamākie pētnieki Milmans Perijs (Milman Parry), Alberts Lords (Albert Lord) un Valters Ongs (Walther J.Ong). Apkopotie dati norāda uz vairākām mutvārdu tradīcijas pazīmēm.

Mutvārdu tradīcija un Bībele

Senākās Bībeles, gan Vecās Derības, gan Jaunās Derības tapšanas liecības ir jaunākas par faktoloģiski apstiprināmiem faktiem, tādēļ starpība starp senākajiem dokumentiem un iespējamo oriģinālu izcelsmi, vai pat pirms tās, tiek pierkastīta mutvārdu tradīcijai. Atkarībā no dažādām teorijām un pētnieku grupu uzskata Vecās Derības mutvārdu tradīcija tiek rēķināta no vairākiem gadu simtiem līdz pat gandrīz tūkstoš gadiem (ap 1400 - 600 pirms Kristus). Jaunās Derības mutvārdu tradīcija tiek pieļauta laikā kopš Jēzus zemes dzīves un kalpošanas kulminācijas (Debesbraukšanas) līdz Jaunās Derības grāmatu pierakstīšanai.
Sniegbaltīte (Jaungada tēls)

Sniegbaltīte (krievu: Снегурочка) ir krievu folkloras tēls. Bijušajā PSRS izveidojās tradīcija, ka Sniegbaltīte ir viens no Jaungada bērnu sarīkojumu tēliem - Salatēva mazmeitiņa, kura viņu pavada un viņam palīdz vadīt sarīkojumus. Sniegbaltītes vecums var būt diezgan plašās robežās, no mazas meitenes līdz jaunietei.
Anti Niemi

Spēlētāja karjera

Profesionāļa karjeru Niemi uzsāka 2005.—06. gada sezonā, spēlējot SM līgas vienībā Lahti "Pelicans". Jau savā pirmajā sezonā Niemi bija kļuvis par komandas pamatvārtsargu. "Pelicans" sastāvā vārtsargs aizvadīja trīs sezonas.
2008. gada vasarā Niemi noslēdza līgumu ar NHL klubu Čikāgas "Blackhawks", nākamajā sezonā kluba rindās aizvadot trīs spēles, bet atlikušo sezonu daļu pavadot tās AHL fārmklubā Rokfordas "IceHogs". 2009.—10. gada NHL sezonā Niemi bija "Blackhawks" otrais vārtsargs aiz Kristobala Uē, taču, tuvojoties izslēgšanas kārtai, Niemi francūzi izkonkurēja. Izslēgšanas kārtā aizvadot 22 spēles, Niemi kopā ar klubu izcīnīja Stenlija kausu.
2010. gada septembra sākumā Niemi pievienojās Sanhosē "Sharks" rindām, 2011. gada martā pagarinot līgumu uz nākamajiem četriem gadiem. Jau pirmajā sezonā "Sharks" sastāvā Niemi kļuva par tās pamatvārtsargu. 2015. gada vasarā noslēdza trīs gadu līgumu ar Dalasas "Stars". 2017. gada vasarā Niemi līgums tika izpirkts, un viņš pievienojās Pitsburgas "Penguins" rindām. Sezonas gaitā vispirms tika aizmainīts uz Floridas "Panthers", bet vēlāk jau uz Monreālas "Canadiens", kur bija komandas otrais vārtsargs aiz Kerija Praisa.
2019. gada jūnija sākumā noslēdza līgumu ar KHL klubu Helsinku "Jokerit".
Somijas hokeja izlases rindās izcīnījis bronzas medaļas 2014. gada olimpiskajās spēlēs.
Kill la Kill

Sižets

Seriāls stāsta par Rjūko Matoi, kas, meklējot iemeslu sava tēva slepkavībai, ierodas Honoudžī akadēmijā, pār kuru valda skolēnu padomes vadītāja Satsuki Kiriuina. Ierodoties sava tēva mājās, viņa atklāj Senketsu — runājošu skolas formas tērpu, kuru veidojis viņas tēvs. Uzvelkot šo tērpu, Rjuko iegūst spēku.
Kazino

Kazino (no itāļu: casino — 'mājiņa') ir iestāde, kurā tiek rīkotas dažādas azartspēles. Sākotnēji tā bija publiska zāle mūzikai un dejām, pašreizējiem mērķiem kazino tiek izmantoti kopš 19. gadsimta otrās puses. Starp populārākajiem kazino centriem ir Montekarlo, Lasvegasa, Atlantiksitija un Makao. ASV Nevadas štatā (kur atrodas Lasvegasa) gandrīz 40% no nodokļu ieņēmumiem ir no azartspēlēm.
Kazino parasti tiek piedāvātas dažāda veida azartspēles. Populārākās azartspēles ir spēļu automāti, rulete, dažādas kāršu spēles, piemēram, pokers, un citas. Kazino parasti tiek pieņemtas visas likmes, kas ir zem noteikta līmeņa, līdz ar to spēlētājs nevar nopelnīt vairāk, nekā kazino ir gatavs samaksāt. Lielajiem likmju licējiem kazino piedāvā dažādas īpašas priekšrocības, piemēram, tiek piedāvāti luksusa numuriņi viesnīcās, pazeminātas maksas transports, bezmaksas dzērieni un cigaretes, kamēr viņi atrodas kazino.

Interneta kazino

Interneta kazino ir vietne, kura piedāvā tradicionālās un citas azartspēles. 
Deviņdesmito beigās kompānija “Microgaming ltd.” izveidoja pirmo interneta kazino. Desmitgades beigās pieredzētais interneta uzplaukums radīja lielu šāda veida kazino skaita pieaugumu visā pasaulē. Līdz šo popularitātes vilni tika izveidoti vairāki likumi, kuri nodrošināja, ka interneta azartspēļu kompānijas ir licenzētas, godīgas un “caurspīdīgas”. Vairāku spēlētāju azartspēļu platforma tika radīta 1999. gadā. Tā bija pirmā platforma, kurā cilvēki varēja spēlēt azartspēles, kā arī sazināties ar citiem spēlētājiem. 2000. gadu sākumā azartspēles tiešsaistē aktīvi spēlēja 8 miljoni cilvēku visā pasaulē. Par spīti dažādām tiesību aktu radītajām grūtībām, interneta azartspēļu izaugsme tikai turpinājās. 2000. gadu pirmās dekādes beigās tiešsaistes azartspēļu ienākumi jau bija mērāmi vairākos miljardos.
Latvijā ar interneta kazino pārraudzību un licenzēšanu nodarbojas Latvijas Republikas Izložu un Azartspēļu inspekcija (IAUI). Šobrīd Latvijā darbojas deviņi licenzēti interneta kazino.
1924. gada neoficiālā šaha olimpiāde

1924. gada neoficiālā šaha olimpiāde notika 8. vasaras olimpisko spēļu ietvaros no 1924. gada 12. līdz 20. jūlijam Parīzē.

Vispārīgs apskats

Pēc Pirmā pasaules kara šaha sakari starp valstīm strauji atjaunojās. Pie šaha "debesīm" uzlēca jauna zvaigzne — Kubas šahists, jaunais pasaules čempions Hosē Rauls Kapablanka, kas uzvarēja mačā 27 gadus šaha tronī valdījušo Emanuelu Laskeru. Šaha dzīvē iesaistījās arvien jaunas valstis un nobrieda nepieciešamība dibināt starptautisku šaha federāciju, kas organizētu starpvalstu šaha sacensības, pasaules komandu čempionātus ieskaitot, iekļaujot tos olimpisko spēļu programmā. Starptautiskā Olimpiskā komiteja, ideju iekļaut šaha sacensības 1924. gada olimpiādes paraugdemonstrējumu programmā, uzņēma labvēlīgi, tomēr, izvirzot obligātu prasību — sacensībās drīkst piedalīties tikai amatieri. Tāpēc uzaicinājumu piedalīties šaha olimpiādē nesaņēma daudzi tā laika spēcīgākie šahisti: Kapablanka, Aļehins, Laskers, Nimcovičs, Tartakovers, Vidmars, Tarašs un citi. Lai gan tas ievēroja samazināja interesi par turnīru, tas notika un pirmo amatieru pasaules čempiona titulu izcīnīja Latvijas pārstāvis Hermanis Matisons.

Olimpiādes rezultāti

Olimpiādē piedalījās 54 šahisti no 18 valstīm. Priekšsacīkstēs visus dalībniekus sadalīja 9 vienādās grupās pa 6 šahistiem katrā. Katras grupas uzvarētājs iekļuva galvenajā finālā, kur sacentās par amatieru pasaules čempiona titulu un olimpiskām medaļām. Pārējie 44 dalībnieki sacentās gandarījuma turnīrā, kur pēc Šveices sistēmas spēlēja 8 kārtas.
Fināla un gandarījuma turnīra rezultāti bija šādi:
Tomātu mērce

Tomātu mērce jeb kečups (ķīniešu: 膎汁, kê-chiap — ‘zivju mērce’; indonēziešu: kecap — ‘sojas mērce’) ir no tomātiem pagatavota mērce, ēdienu piedeva, kurai pievienotas dažādas garšvielas. Vēsturiski ar terminu kečups apzīmēja arī no citām izejvielām gatavotu mērci, piemēram, no sēnēm, no sojas, kā arī zivju pastēti, bet mūsdienās šo terminu galvenokārt lieto tikai tomātu mērces apzīmēšanai.
Tomātu mērci kā ēdienu piedevu izmanto dažnedažādu ēdienu gatavošanā. Tā ir izplatīta piedeva dažādiem ātrās ēdināšanas produktiem, piemēram, hotdogiem, hamburgeriem un frī kartupeļiem. Klasiski tomātu mērce tiek izmantota dažādos gaļas ēdienos, tajā skaitā arī uz grila gatavotajiem.
Raiens Babels

"Ajax"

2004. gada janvārī Bābels parakstīja savu pirmo profesionāļa līgumu ar klubu, kurā pavadīja jauniešu sezonas - Amsterdamas "Ajax". 2004. gada 1. februārī, tikai pusotru mēnesi pēc savas 17. dzimšanas dienas, viņš debitēja pirmajā komandā, uzvarā pār "ADO Den Haag" ar 4:0. Tajā sezonā "Ajax" uzvarēja Nīderlandes čempionātā, taču Bābels vairs uz laukuma neizgāja. Deviņus mēnešus vēlāk, 2004. gada 20. novembrī uzbrucējs guva savus pirmos vārtus kluba sastāvā, palīdzot komandai uzveikt "De Graafschap" ar 5:0 .
2005. gada jūlijā Bābels parakstīja jaunu līgumu ar "Ajax". Sezonu viņš iesāka ar gūtiem vārtiem Nīderlandes superkausa finālā pret "PSV Eindhoven", ko amsterdamieši uzvarēja ar 2:1. Bābels guva vārtus arī abās trešās kvalifikācijas kārtas UEFA Čempionu līgas spēlēs pret "Brondby". 2005./2006. gada sezona futbolistam izvērtās neveiksmīga - vietējā čempionātā gūti tikai divi vārti, taču tas neliedza spēlēt Nīderlandes izlasē, kurā novembra beigās guva savus otros vārtus.
2006./2007. gada sezona viņam iesākās ar vēl vienu uzvaru Nīderlandes superkausā. Janvārī, kad tika atvērts transfēru logs, baumoja par viņa pāreju uz Londonas "Arsenal" un Ņūkāslas "United", taču darījums nenotika. 2007. gada 2. februārī Bābels piekrita pagarināt līgumu ar "Ajax". Maijā viņš ieguva arī Nīderlandes kausa čempiona titulu.

"Liverpool"

2007. gada 10. jūlijā mediji ziņoja, ka "Liverpool" piedāvā Amsterdamas klubam 14 miljonus sterliņu mārciņu par Bābelu. Divas dienas vēlāk izplatījās runas, ka komandas vienojušās par aptuveni 11,5 miljoniem, bet 13. jūlijā "Liverpool" paziņoja, ka ir parakstījuši ar futbolistu piecu gadu līgumu. Plašākai publikai viņš tika iepazīstināts kopā ar Josi Benajunu.
Debiju vienībā Bābels piedzīvoja 17. jūlijā pārbaudes mačā pret Brēmenes "Werder". Premjerlīgā viņš debitēja 2007./2008. gada sezonas spēlē pret "Aston Villa". 1. septembrī viņš guva pirmos vārtus kluba sastāvā mačā ar "Derby Country".
2010. gada 6. janvārī prese ziņoja, ka "Liverpool" atraidījuši 8 miljonu sterliņu mārciņu piedāvājumu no Birmingemas "City".

Karjera izlasē

Bābels piedalījās 2005. gada U-20 vecuma grupas Pasaules kausa izcīņā. Tur viņš guva divus vārtus četrās spēlēs, kas palīdzēja Nīderlandes izlasei aizkļūt līdz ceturtdaļfinālam, kur viņus tikai pēcspēles 11 metru sitienu sērijā uzveica Nigērija ar 10:9.
Tajā pašā sezonā viņš debitēja nacionālajā izlasē, 2005. gada 26. martā izejot laukumā pret Rumāniju. Uz laukuma viņš izgāja otrā puslaika vidū, nomainot Arjenu Robenu, un guva mača otros vārtus. Pateicoties tam, Bābels kļuva par jaunāko futbolistu Nīderlandes izlasē, kurš guvis vārtus, 68 gadu laikā.
Bābels tika iekļauts izlases sastāvā 2006. gada Pasaules kausa izcīņas finālturnīram, taču savainojuma dēļ piedalījās tikai vienā spēlē. Tāpat viņš piedalījās 2008. gada Olimpiskajās spēlēs un ir iekļauts valstsvienībā 2010. gada Pasaules kausa izcīņai.
2015. gada UCI Pasaules tūre

2015. gada UCI Pasaules tūre ir septītā sezona 2009. gadā UCI izveidotajai vērtējuma sistēmai. Sezona sākās ar atklāšanas posmu Tour Down Under 20. janvārī un noslēdzās ar pēdējo posmu Giro di Lombardia 4. oktobrī.
1. tramvaju maršruts (Daugavpils)

Maršruts

Butļerova iela — Stacija kursē pa šādām ielām: Jātnieku iela, Smilšu iela, Valkas iela, 18. novembra iela, Vienības iela, Parādes iela, Maizes iela un Stacijas iela.
Stacija — Butļerova iela kursē pa šādām ielām: Stacijas iela, Maizes iela, Skaņu iela, Parādes iela, Vienības iela, 18. novembra iela, Valkas iela, Smilšu iela un Jātnieku iela.
Gada aktrise otrā plāna lomā (Spēlmaņu nakts)

Gada aktrise otrā plāna lomā ir viena no nominācijām Spēlmaņu nakts balvu pasniegšanas ceremonijā. Visvairāk (divas reizes) balvu ir ieguvusi Vija Artmane.
Labākais mākslinieka darbs (Amerikas Kinoakadēmijas balva)

Kinoakadēmijas balva "Labākais mākslinieka darbs" jeb "Oskara" balva labākajam mākslinieka darbam tiek pasniegta katru gadu.
Toruņa

Vēsture

Toruņa bija neliela apmetne Kulmas novadā, kad 1230. gadā Vācu ordenis šeit uzcēla Tornas pili un 1233. gadā tai piešķīra pilsētas tiesības. 14. gs. Toruņa kļuva par ievērojamu tirdzniecības centru un iestājas Hanzas savienībā.
Pēc ordenim katastrofālās Grunvaldes kaujas pilsētā 1411. gadā noslēdza Toruņas miera līgumu starp Poliju un Lietuvu no vienas puses un Vācu ordeni no otras puses. 1440. gadā Toruņa kopā ar Gdaņsku (Dancigu) un Elblongu (Elbingu), nodibināja Prūsijas Konfederāciju, kas 1454. gadā sacēlās pret Vācu ordeni, un meklēja aizsardzību pie Polijas karaļa Kazimira IV. Sākās Trīspadsmitgadu karš starp Vācu ordeni un Poliju. Kara rezultātā, pamatojoties uz 1466. gadā pilsētā noslēgto Otro Toruņas miera līgumu, pilsēta nokļuva Polijas sastāvā kā autonomās Karaļa Prūsijas centrs. 1501. gada 17. jūnijā pilsētā mira Polijas karalis Jans I Olbrahts.
1724. gada 7. decmbrī Toruņā notika t. s. Toruņas tribunāls (Tumult toruński, Thorner Blutgericht), kurā Polijas varas iestādes uz nāvi sodīja luteriskajai baznīcai piederīgo pilsētas birģermeistaru un deviņus ievērojamus pilsoņus. Pēc Polijas Pirmās dalīšanas 1793. gadā Toruņa nokļuva Prūsijas sastāvā, 1807. gadā Varšavas lielhercogistes sastāvā, bet 1814. gadā atkal kļuva par Prūsijas daļu.
1871. gadā Toruņa, tāpat kā visa Prūsija kļuva par Vācijas impērijas sastāvdaļu. Pēc Pirmā pasaules kara un Lielpolijas sacelšanās Toruņu iekļāva Polijas republikas sastāvā.

Toruņa UNESCO pasaules mantojuma sarakstā

1997.gadā Toruņu iekļāva UNESCO Pasaules mantojuma sarakstā. Daudzās XIV un XV gs. publiskās un privātās celtnes (arī Kopernika dzimtā māja) ir liecinieces Toruņas senajai varenībai.
2002. gada Latvijas futbola Virslīgas sezona

Latvijas futbola Virslīgas 2002. gada sezona bija 28. Virslīgas sezona, kas sākās 2002. gada aprīlī, bet noslēdzās novembrī. Par Latvijas čempioniem vienpadsmito reizi pēc kārtas kļuva "Skonto", kas sīvā cīņā par 2 punktiem apsteidza tuvākos sekotājus "Ventspili". Par rezultatīvāko spēlētāju kļuva "skontietis" Mihails Miholaps ar 23 vārtiem.